text: À Clarmondine moult pesoit
   De ce que aler n'i povoit ;
   Car ele estoit toute arréée
   Pour estre assez tost espousée,
   Si que ele raison n'avoit
   De partir de là où estoit,
   Car erranment devoit monter
   Pour devers le moustier aler ;
   Car eglises erent adont
   Aussi que eles ore sont,
   Là où lor fenmes espousoient,
   Selonc la loi que lors tenoient
   Cil qui erent à celui tans
   Dont cis livres est ramenbrans.
  